
[bookmark: _Hlk172818298]««Ինտերնետ» տեղեկատվական-հեռահաղորդակցական ցանցում մտավոր սեփականության օբյեկտների նկատմամբ իրավունքների խախտումների դեմ պայքարի համաձայնեցված մոտեցումների մասին» համաձայնագրի
 կնքման նպատակահարմարության վերաբերյալ

        ««Ինտերնետ» տեղեկատվական-հեռահաղորդակցական ցանցում մտավոր սեփականության օբյեկտների նկատմամբ իրավունքների խախտումների դեմ պայքարի համաձայնեցված մոտեցումների մասին» համաձայնագիրը (այսուհետ՝ Համաձայնագիր) կարգավորում է ինտերնետ ցանցում մտավոր սեփականության օբյեկտների նկատմամբ իրավունքների խախտումների կանխարգելման գործուն մեխանիզմների ստեղծման ուղղությամբ Եվրասիական տնտեսական միության անդամ-պետությունների միջև համագործակցությունը: 
       Համաձայնագիրը տարածվում է մտավոր սեփականության այնպիսի օբյեկտների վրա, ինչպիսիք են հեղինակային իրավունքի և/կամ հարակից իրավունքների օբյեկտները:
	Նպատակահարմար է լրացուցիչ պարզաբանել, որ էլեկտրոնային հաշվիչ մեքենաների համար ծրագրերը, տվյալների բազաները, լուսանկարչական ստեղծագործությունները և լուսանկարչությանը նման եղանակներով ստացված ստեղծագործությունները դուրս են բերվել Համաձայնագրի պարտադիր կիրառման շրջանակից՝ դրանց նկատմամբ իրավունքների պաշտպանության առանձնահատկություններով, անդամ պետությունների ազգային օրենսդրություններում և իրավակիրառ պրակտիկայում առկա տարբերություններով և (կամ) Համաձայնագրի փուլային կիրառման անհրաժեշտությամբ պայմանավորված։ Միաժամանակ, նպատակահարմար է նշել, որ Համաձայնագրի 1-ին հոդվածի 3-րդ պարբերությամբ նախատեսված կարգավորումը նպատակ ունի անդամ պետություններին հնարավորություն ընձեռելու ազգային օրենսդրությանը համապատասխան Համաձայնագրով նախատեսված մեխանիզմները կիրառել նաև նշված օբյեկտների և մտավոր սեփականության այլ օբյեկտների նկատմամբ՝ ապահովելով հետագայում Համաձայնագրի կիրառման շրջանակի ընդլայնման հնարավորությունը։
       Համաձայնագրի կնքումը կնպաստի ինտերնետ տեղեկատվական- հեռահաղորդակցական ցանցում մտավոր սեփականության օբյեկտների իրավատերերի շահերի պաշտպանության ապահովմանը:
       Համաձայնագրի կնքումը նպատակ ունի ապահովելու համացանցում հեղինակային իրավունքի և հարակից իրավունքների խախտմանը հակազդելու մեխանիզմների ստեղծմանն ուղղված միջոցների մշակմանն ու իրագործմանը: 
Այն սահմանում է համագործակցություն հետևյալ ուղղություններով՝
1.  մտավոր սեփականության ոլորտում սույն համաձայնագրի մասնակից պետությունների օրենսդրության կատարելագործում՝ ինտերնետ տեղեկատվական-հեռահաղորդակցական ցանցում, հեղինակային իրավունքի և հարակից իրավունքների պաշտպանությանն առնչվող մասով,
2. Համաձայնագրի կողմերի լիազորված (իրավասու) մարմինների համագործակցության խորացում և փոխօգնություն ինտերնետ տեղեկատվական-հեռահաղորդակցության ցանցում մտավոր սեփականության օբյեկտների անօրինական օգտագործմանը հակազդելու համար,
3.    Համաձայնագրի կնքումը հնարավորություն կտա միավորել Համաձայնագրի կողմերի ներուժը ինտերնետ տեղեկատվական- հեռահաղորդակցական ցանցում մտավոր սեփականության օբյեկտների նկատմամբ իրավունքների պաշտպանության ուղղությամբ՝ սահմանելով խնդիրների լուծման համաձայնեցված և փոխադարձաբար ընդունելի մոտեցումներ: 
Համաձայնագրի ստորագրումը պայմանավորված է Եվրասիական տնտեսական միության շրջանակներում համագործակցության զարգացմամբ, որը բխում է ՀՀ կառավարության 2026 թվականի օգոստոսի 20-ի N 1236-Ա որոշմամբ հավանության արժանացած Հայաստանի Հանրապետության կառավարության 2026-2031 թվականների ծրագրի Բաժին 1-ի՝ «Արտաքին քաղաքականություն և անվտանգություն», Գլուխ 1-ի՝ «Արտաքին քաղաքականություն», 12-րդ կետի՝ «ԵԱՏՄ շրջանակներում արդյունավետ համագործակցության ծավալում» դրույթներից, համաձայն որի՝ շարունակվելու են աշխատանքները ԵԱՏՄ պայմանագրով նախատեսված կառուցակարգերի արդյունավետ կիրառման, ինչպես նաև անդամ և դիտորդ երկրների հետ հարաբերությունների զարգացման ուղղությամբ։
Ելնելով վերոգրյալից՝ ՀՀ էկոնոմիկայի նախարարությունը նպատակահարմար է գտնում Համաձայնագրի կնքումը  Հայաստանի Հանրապետության կողմից: 


 
